‘TUF’ใกล้จบดีลซื้อกิจการ
TUF จ่อซื้อกิจการขนาด 100-200 ล้านเหรียญสหรัฐ ยันปันผลปี 2555 มากกว่าปีก่อน 1 เท่าตัว
12 พ.ค. 2555

TUF จ่อซื้อกิจการขนาด 100-200 ล้านเหรียญสหรัฐ ยันปันผลปี 2555 มากกว่าปีก่อน 1 เท่าตัว 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า ในระยะสั้นอาจเห็นการซื้อกิจการขนาดเล็กมูลค่าประมาณ 100-200 ล้านเหรียญสหรัฐ ซึ่งบริษัทสนใจที่จะซื้อกิจการในทุกภูมิภาค แต่กิจการที่มีมูลค่าขนาดใหญ่เท่า MW Brand หลัก 1,000 ล้านเหรียญสหรัฐ หาได้ยาก
“การเข้าซื้อกิจการถือเป็นหนึ่งในกลยุทธ์ที่จะทำให้บริษัทมีการเติบโต แต่ผมตอบไม่ได้ว่าจะซื้อกิจการอีกกี่บริษัท หรือเกิดในช่วงใด เพราะมองอยู่หลายประเทศ จะเน้นเข้าสู่ตลาดแบรนด์สินค้า หรือเพิ่มช่องทางการจำหน่าย แต่ถ้าซื้อกิจการในเอเชียส่วนใหญ่ต้องช่วยเพิ่มกำลังการผลิต” นายธีรพงศ์ กล่าว
อย่างไรก็ดี คาดว่าปีนี้บริษัทจะจ่ายปันผลได้มากกว่าปีก่อน 1 เท่าตัว โดยปีก่อนบริษัทจ่ายปันผลไปทั้งหมด 1,200 ล้านบาท หรือหุ้นละ 1.56 บาท โดยปีนี้ยังคงนโยบายจ่ายปีละ 2 ครั้งเหมือนเดิม
นายธีรพงศ์ กล่าวว่า ปี 2555 บริษัทยังคงเป้ารายได้เติบโต 15% จากปีก่อน ประมาณ 3,200-3,300 ล้านเหรียญสหรัฐ หรือ 9.96 หมื่นล้านบาท และตั้งเป้าปี 2558 มีรายได้ 5,000 ล้านเหรียญสหรัฐ หรือ 1.5 แสนล้านบาท และปี 2563 มีรายได้ 8,000 ล้านเหรียญสหรัฐ หรือ 2.4 แสนล้านบาท โดยใช้กลยุทธ์การออกสินค้าใหม่ที่มีมูลค่ามากขึ้น การขยายตลาดต่างประเทศ และการซื้อกิจการ
“เราพยายามเพิ่มอัตรากำไรขั้นต้นอยู่ที่ 20% จากปัจจุบันอยู่ที่ 17% เพิ่มสัดส่วนรายได้ในผลิตภัณฑ์ตัวอื่นมากขึ้น หลังจากสินค้าทูน่าและกุ้งมีความแข็งแกร่งแล้ว โดยตั้งเป้าต้องมีสัดส่วนสินค้ามีมูลค่าสูงเป็น 15% จากปัจจุบัน 11% อาหารสัตว์ที่ทำจากสัตว์ทะเลเป็น 15% ปัจจุบัน 7% และผลิตภัณฑ์จากซาร์ดีนเป็น 8-10% ปัจจุบัน 6%” นายธีรพงศ์ กล่าว
สำหรับต้นทุนที่เพิ่มขึ้นไม่ส่งผลกระทบกับบริษัทแต่อย่างใด เพราะบริษัทรับซื้อวัตถุดิบมาเท่าไรก็สามารถปรับเพิ่มราคาขายกับลูกค้าได้เท่ากับต้นทุนทุกครั้ง
ด้านราคาหุ้น TUF ปรับตัวขึ้นแรง 1.75 บาท หรือ 2.45% ปิดที่ 73.25 บาท หลังจากบริษัทโชว์กำไรพุ่งขึ้น 93% เป็น 1,467 ล้านบาท